Ongekend - Solidariteit Tydskrif
Solidariteit Tydskrif › 2020 – Uitgawe 2 › Ongekend
2020 – Uitgawe 2 Redakteursbrief
Hierdie uitgawe van Solidariteit Tydskrif is amper so geskiedkundig soos die laaste paar maande waarin elkeen van ons gekonfronteer is met die Covid-19-pandemie wat die wêreld basies tot stilstand gebring het.
Dit sal die eerste keer wees wat die tydskrif nie gedruk word nie. Daar was tot dusver, met 107 uitgawes agter die blad, nog geen struikelblok wat kon keer dat die tydskrif uiteindelik in die hande van ons getroue lesers kon kom nie. Tot nou.
Die mens se instink is om verandering te bevraagteken, en die wêreldwye pandemie het daardie instink behoorlik na vore gebring. Ons voel bang vir die onbekende, ons is onseker hoe om dit aan te pak en wat van alles gaan word wat ons so goed geken het.
Ek wil elkeen van julle vandag verseker dat ons 'n nuwe of selfs beter manier gaan kry om die "nuwe normaal aan te pak. Niks soos ons dit ken, gaan weer presies dieselfde wees vir 'n baie lang ruk nie, maar ons moet dit nie in 'n negatiewe lig sien nie.
Die feit dat ons in die komende paar maande 'n "nuwe normaal" gaan betree, kan die geleentheid wees waarvoor baie van ons al lank wag. 'n Nuwe seisoen.
Ek het, soos vele ander mense in my bedryf, 'n groot liefde vir gedrukte publikasies. Die pandemie het veroorsaak dat die meeste tydskrifte ervaar wat ons ook nou ervaar, naamlik geen gedrukte uitgawe in hoeveel jaar nie.
Dit hoef gelukkig nie die einde van daardie sin te wees nie. Daar is soveel geleenthede tot ons beskikking danksy tegnologie dat ons wrintiewaar steeds 'n volledige tydskrif by almal kon uitkry. Die Vierde Nywerheidsrewolusie gaan nou vinniger as ooit gebeur en die pandemie was die hupstoot.
Moenie bang wees vir die veranderings wat voorlê nie, maar maak seker jy het 'n ouboet in die werkplek wat jou kan beskerm en lei. Daar is soveel wat jy kan doen om jouself in 'n gunstige posisie te plaas, jy moet net nie bang wees vir die verandering nie. Kennis is wat jou die voorsprong gaan gee – nie noodwendig 'n graad nie, maar 'n kursus by S-leer of kennis oor arbeidskwessies waarmee Solidariteit Regsdienste kan help, om maar enkele voorbeelde te noem. Dít is die kennis wat jou gaan gereed maak vir die "nuwe normaal".
Ek hoop jy geniet hierdie uitgawe net so baie soos ons dit geniet het om dit saam te stel. Ons kyk, en sien met groot afwagting uit, na die pad wat voorlê ná inperking en die Covid-19-pandemie.
Soos die herfs die bome nou in 'n amberjas klee, gaan die winter kom en dié jas afstroop. En dan skielik, een oggend as jy opstaan, sal jy sien dat die kaalgestroopte boom weer bloeisels en nuwe blare dra.
Ek wens jou sterkte toe vir die volgende paar maande, en onthou: Ons is #HierVirJou.
"Ek kyk op na die berge: waarvandaan sal daar vir my hulp kom? My hulp kom van die Here wat hemel en aarde gemaak het. Hy sal nie toelaat dat jy struikel nie; Hy wat jou beskerm, slaap nooit nie.